
Beth sy’n fy helpu i ddysgu iaith a mathemateg? Dadansoddiad o sut mae plentyn yn dysgu iaith a mathemateg ac iaith gydag argymhellion ar sut i sicrhau cynnydd.
Diben yr aseiniad hwn yw gweld pa ddulliau mathemategol ac ieithyddol sydd ar gael o fewn ysgolion i gefnogi dysgu’r unigolion. Trafodir argymhellion ar gyfer hybu cynnydd y disgybl a ddewiswyd ar gyfer y dyfodol. Defnyddir data cynradd ac eilaidd i ymchwilio mewn i’r strategaethau er mwyn darganfod pa rhai sydd fwyaf effeithiol a pham. Ar ôl treulio wythnosau mewn ysgol gynradd, trafodir nifer o ddulliau gyda’r unigolyn ynglŷn â sut mae hi’n addysgu Iaith a Mathemateg.
Trwy gasglu’r dystiolaeth, deallir pwysigrwydd ymchwilio yn foesegol trwy ddilyn Cod Ymarfer Moeseg ac Integredd Ymchwil y brifysgol. Dangosir parch tuag at yr ysgol a’r unigolyn trwy ddileu enwau cywir gan ddefnyddio’r enw ‘Mari’ am yr unigolyn ac Ysgol X fel cod adnabod ar gyfer yr ysgol. 

Mae Mari yn ferch deng blwydd oed, sef ddisgybl ym mlwyddyn 6.  Disgybl hoffus a galluog yw Mari sy’n mwynhau rhoi cynnig ar bopeth ac sydd bob tro yn frwdfrydig i ateb cwestiynau. Mae hi’n dod o deulu Cymraeg ac felly’n derbyn addysg trwy gyfrwng y Gymraeg ac mae hi o fewn grwp gallu canol. Ysgol fawr yn Ne Cymru oedd Ysgol X gyda thua 500 o ddisgyblion; Tua 30 disgybl ym mhob dosbarth. 
Er mwyn parchu cyfrinachedd Mari, bydd pob darn o’i gwaith, sy’n cynnwys ei henw
yn cael ei orchuddio. Cyn dechrau’r broses o ymchwilio, roedd angen sicrhau fod caniatâd gan y mentor dosbarth i arsylwi’r unigolyn a gweithio wrth ei hochr. Er mwyn casglu tystiolaeth o’i chaniatâd ar bapur, rhoddais lythyr iddi hi arwyddo. Gwelir atodiad 1. Ar ôl gofyn i Mari am ei chaniatâd hi hefyd i fod yn rhan o’r ymchwil, roedd yn rhaid sicrhau ei bod hi’n deall gallai ddod â’r ymchwil i ben ar unrhyw bryd os dymunir. 

Defnyddiwyd y dull mosaig (Clark a Moss, 2011) ar gyfer casglu’r data am yr ymchwil. Noda Maftei (2011) bod y dull mosaig yn caniatáu i’r disgyblion wella eu perfformiad mewn pynciau amrywiol. Roedd yn bwysig i gynnwys Mari ym mhob darn o’r ymchwil felly rhoddwyd cyfle iddi hi ddarganfod a chasglu data sydd yn fuddiol i'w dealltwriaeth hi. Yn ogystal, gwerthusodd Mari ddarnau o’i gwaith trwy sôn am yr hyn aeth yn llwyddiannus a beth fyddai hi’n gwneud yn wahanol erbyn y dasg nesaf. Wrth ddadansoddi’r data a chasglwyd, cyfeirir at y model A.S.G sef Agweddau, Sgiliau a Gwybodaeth (Nottingham, 2013) er mwyn darganfod sut i helpu Mari i gyflawni ei holl botensial. 

Y sgil dan sylw a ddewiswyd i arsylwi oedd darllen. Wrth ddilyn agweddau o’r model A.S.G, gwelir fod gan Mari’r awydd i lwyddo ym mhob tasg darllen a gosodir trwy gydweithio gyda disgyblion eraill a chymryd rhan. Mae ei sgiliau gwrando wedi ei profi i fod yn dda wrth iddi hi gyflawni’r dasg ffocws a osodir. O fewn y dasg roedd yn rhaid iddi ddangos ei hymwybyddiaeth o stori Iesu mewn geiriau ei hunain trwy ailddarllen y stori. Llwyddodd i’w wneud hyn yn annibynnol, ac yna aeth i’w helpu ei ffrindiau i’w cwblhau. Roedd hi’n datblygu ei sgiliau deallusol a chymdeithasol wrth iddi ddysgu ffeithiau newydd a chyfathrebu gyda’i ffrindiau trwy eu haddysgu nhw. Gwelir nad oedd Mari’n defnyddio’r geiriau allweddol wrth iddi gyflawni’r dasg felly gellir gweithio ar ddatblygu ei ffeithiau trwy ddarllen llyfrau er mwyn gwella ei dealltwriaeth. Gwelir atodiad 2.

Gwelwyd yn atodiad 3 bod Mari wedi camdreiglo ychydig yn ei gwaith, yn enwedig ar ôl yr arddodiad. Gwelir yn y Cwricwlwm Cymru (2016) o fewn yr agwedd siarad, dylai disgyblion ym mlwyddyn 6 “treiglo’n gywir ar ôl arddodiaid a rhagenwau, gan ddechrau dod yn ymwybodol nad yw pob llythyren yn dilyn y drefn arferol, e.e. y llinell”. Deallir bod angen i Mari ddatblygu ei sgiliau deallusol yn fwy, yn ôl y model A.S.G, trwy ymarfer ei threigladau gan nad ydy hi’n adnabod pryd i dreiglo’n feddal mewn brawddeg. Nid yn unig yn ysgrifenedig ond nad yw Mari’n treiglo’n gywir ar lafar hefyd sy’n achosi bach o bryder, yn enwedig gan ystyried ei bod yn symud i’r ysgol uwchradd y flwyddyn hon. Mae felly angen sicrhau bod ganddi’r cyfleoedd i adolygu ac ymarfer y treigladau trwy ddarllen mwy o lyfrau Cymraeg a defnyddio’r iaith yn fwy.

Mae Mari yn dod o gartref lle mai Cymraeg yw’r brif iaith felly dwedodd hi fod hyn yn ddefnyddiol iawn ar gyfer ysgol. Mae hi’n dysgu geiriau newydd wrth ei mam a’i thad a hefyd yn darllen gyda nhw bron pob nos, felly mae’n datblygu ei llefaredd a geirfa yn yr ysgol. Mae hyn hefyd yn ffordd arbennig o greu partneriaeth gyda’i rhieni. Cynhaliwyd cyfweliad gyda Mari a dwedodd hi fod trafod yn yr un iaith yn yr ysgol ac adref yw’r ffordd orau o gryfhau ei hiaith ar lafar. Ymchwiliodd Lynn (2019) mewn i hwn a gwelodd o’i ymchwil fod cysylltiad clir rhwng iaith y rhieni a datblygiad ieithyddol cynnar y plentyn. Dwedodd hi o fewn y cyfweliad taw Cymraeg sy’n “dod yn naturiol” iddi hi, felly mae hi’n teimlo’n fwy cyfforddus yn siarad Cymraeg gyda phobl mae hi’n adnabod. Gan oedd Mari yn Swyddog Cymraeg ar gyfer yr ysgol, roedd ganddi hi nifer o gyfleoedd i siarad yr iaith Gymraeg. Gwelir yn atodiad 4 creodd Mari fap o’r llefydd roedd hi’n dysgu iaith o amgylch yr ysgol.  Dwedodd hi ei bod hi’n mwynhau annog disgyblion eraill i ddefnyddio’r iaith oherwydd gwelodd ddatblygiad yn ei hiaith ei hunan trwy ymarfer. 

Roedd Mari yn mwynhau darllen llyfrau yn ei hamser hamdden a chredwyd y rheswm dros hyn yw oherwydd aeth y sesiynau darllen ar y cyd yn llwyddiannus pan oeddi hi yn y Cyfnod Sylfaen. O fewn y cyfweliad, trafododd ei rhesymau dros ddarllen. Dwedodd hi fod ‘darllen yn bwysig iawn gan ei bod yn agor drysau i gyfleoedd newydd’. Datgana Llywodraeth Cynulliad Cymru (2010) ‘Mae’r gallu i ddarllen yn effeithiol yn hanfodol nid yn unig er mwyn gallu astudio pob un o bynciau’r cwricwlwm ysgol, ond hefyd er lles dysgwyr wrth iddyn nhw ddod i ddeall llawer o agweddau ar fyd oedolion’. Dwedodd Mari ei bod hi’n mwynhau darllen yn y cornel ddarllen, gwelir atodiad 4 adran 1 gan fod geiriau dieithr a’i ystyr lan ar y wal i helpu dealltwriaeth y disgyblion. Roedd 'na hefyd geiriaduron ac Ipads ar gael er mwyn i’r disgyblion chwilio am ystyr geiriau nad ydynt yn gyfarwydd â nhw.

Gwelwyd fod angen i Mari ddatblygu ei sgiliau darllen er mwyn taclo ei phroblemau treiglo ac i ddatblygu ei geirfa. Gwelwyd fod darllen dan arweiniad yn ffordd dda i’w helpu Mari i wneud hwn. Mae’r math yma o ddarllen mewn grŵp bach lle’r oedd Mari gyda dysgwyr eraill o ystod gallu debyg iddi hi, sef canolig. Nad oedd hi wedi darllen neu weld y llyfr o’r blaen felly roedd yn newydd sbon iddi hi. Ysgrifennwyd y geiriau anghyfarwydd ar y bwrdd gwyn ac yna cynhaliwyd sgwrs yn egluro ystyr y geiriau cyn dechrau darllen er mwyn osgoi cymhlethdod ym mhellach ymlaen.

Mae Mari yn darllen cryn dipyn yn annibynnol yn barod ond dadleua Llywodraeth Cynulliad Cymru (2010) mai darllen dan arweiniad yw’r ffordd ymlaen yn hytrach na darllen ar ben ei hunain gan fod darllen unigol yn cymryd gormod o amser. Mae’n bosib dadlau nad oes cysondeb gydag athrawon ar draws ysgolion i sicrhau dealltwriaeth y disgyblion, felly mae paratoi cwestiynau o flaen llaw yn ffordd ymlaen i brofi eu dealltwriaeth. Defnyddiwyd dull Tacsonomeg Bloom i gwestiynu Mari yn ystod y darllen dan arweiniad. Defnyddiwyd amrywiaeth o gwestiynau o lefelau gwahanol er mwyn ei herio. Ond roedd rhaid ystyried nad oedd gormod o gwestiynu’n digwydd yn aml gan eu bod yn gallu torri ar draws llif y stori. Sonia Gamble (2013, t. 54) ‘Questions, no matter how carefully planned, may not be the best way of stimulating discussion.’

Trwy ddarllen dan arweiniad, roedd Mari yn darllen yn dawel i'w hunan a chreda Dowhower (Biddulph, 2002) dyma’r ffordd ymlaen trwy nodi ‘it is also more effective for learning than oral reading, especially “oral round-robin” reading, which has been shown to decrease comprehension’. Ond ar y llaw arall, awgryma Hendricks (2018) ‘reading words aloud made them easier to remember compared to reading them silently.’ Ac mae’n bwysig i blant gofio beth maent yn darllen er mwyn datblygu eu sgiliau deallusol. Er mwyn cefnogi’r model dysgu ASK gan Nottingham (2013) trwy gymryd rhan o fewn sesiwn darllen dan arweiniad, bydd gwytnwch Mari yn datblygu wrth iddi barhau i ddarllen geiriau nad ydyw’n gyfarwydd â. Gan mai’r athro sy’n arwain y dysgu, roedd Mari’n datblygu ei sgiliau cymdeithasol a deallusol trwy ateb cwestiynau a thrwy esbonio ei hatebion. Yr oedd hi hefyd yn magu gwybodaeth a geirfa newydd yn y broses. Mae’n bosib iddi hi ddatblygu syniadau newydd a’i chael ei sbarduno gan y stori. 

Y stori oedd dan sylw o fewn grŵp darllen Mari oedd ‘Ta Ta Tryweryn’ gan Gwenno Hughes.  Roedd y stori yma yn ffordd arbennig o gyflwyno’r elfen drawsgwricwlaidd, sef yr hyn pwysleisia Donaldson (2015) ar gyfer y dyfodol. Mae’n stori sydd yn trafod ffeithiau am hanes Cymru trwy blethu mewn iaith a’r Cwricwlwm Cymreig (2003).

Bydd yr athro yn dechrau sgaffaldio’r dysgu yn ystod darllen dan arweiniad, fel trafoda Bruner (McLeod, 2018) '[Scaffolding] refers to…carrying out some task so that the child can concentrate on the difficult skill she is in the process of acquiring.’ Mae hyn hefyd yn cysylltu’r hyn astudiodd Vygotsky (1978) sef ei barth datblygiad procsimol. Dyma beth gall y plentyn wneud gyda chymorth oedolyn, sef yr athro yn y sefyllfa yma. Trwy herio Mari gyda chwestiynau a gwybodaeth newydd, gallai gwella ei sgiliau darllen ac efallai datblygu mewn i ddarllenwr hyd yn oed mwy annibynnol. 

[bookmark: _GoBack]Gan fod Mari yn ddisgybl ym mlwyddyn 6, mae patrymau brawddeg yn bwysig iawn. Wrth ystyried ei bod yn aelod o deulu Cymraeg, defnyddiwyd llawer o batrymau’n anghywir megis “gyd o”. Clywyd Mari yn defnyddio “gyd o” mewn sawl brawddeg ac yr oedd hi’n ymwybodol o hyn. Er mwyn atgoffa Mari a’r dosbarth o’r brawddegau cywir, gosodwyd batrwm frawddeg wahanol ar y wal bob wythnos. Gwelir atodiad 5. Dwedodd Mari fod hwn wedi ei helpu ar lafar ac yn ysgrifenedig gan ei bod yn gallu edrych draw i’r wal ar unrhyw bryd fel nad ydyw’n defnyddio’r patrwm brawddeg anghywir eto. 

Dadansoddiad o’r dysgwyr mewn mathemateg
Y sgil o dan sylw a arsylwyd oedd lluosi. Dywed yn Cwricwlwm Cymru (2016) dylai plant Blwyddyn 6 “lluosi rhifau 2 a 3 digid â rhif 2 ddigid”. Er mwyn bwrw’r sgil yma, addysgodd yr athrawes ddosbarth tri dull gwahanol o luosi, sef dull Cymru, Eidaleg a Rwsia. Creda’r athrawes fod dyma’r ffordd ymlaen i’r disgyblion addysgu mathemateg yn annibynnol gan eu bod yn dewis eu hoff ddull ac felly’n mwynhau’r gwaith yn fwy. Honna Meilyr Rowlands (Estyn, 2016) dylent “sicrhau bod lleisiau disgyblion yn cael eu clywed.” Felly trwy roi’r dewis i’r disgyblion, bydd gwytnwch y disgyblion yn cryfhau. Trafodwyd gyda Mari o fewn cyfweliad anffurfiol a chytunodd hi trwy ddweud ei bod hi’n mwynhau cwestiynau lluosi gan ei bod yn eu deall llawer yn fwy ac oherwydd hi sy’n dewis sut mae hi’n ei gwneud. Dengys chwilfrydedd a’r awydd i lwyddo (ASG) trwy dreialu’r tri dull luosi allan er mwyn darganfod pa un oedd ei hoff ddull. Aeth mewn i’r gwersi â meddwl agored er mwyn gweld pa ddull oedd yn gweithio orau iddi hi. O ganlyniad, ei hoff ddull oedd yr un Eidalaidd, sef lluosi dellt (lattice multiplaction). Sonia eHowEducation (2013) bod y dull yma yn torri’r swm i lawr sy’n ei wneud yn haws i ddisgyblion deall. Ond dadleua Korridel (2011) trwy ddweud nad ydych yn addysgu’r “basis of multiplication.” Anghytuna Rogers (2012) hefyd trwy nodi ei bod yn ddull anodd ac mae’n cymryd gormod o amser i blant greu’r gridiau yn gywir. Felly mae’n amlwg nad yw’r dull yma yn un llwyddiannus i bawb. Dwedodd Mari fod y dull yma o luosi yn ‘ffordd hwylus ac mae’n hawdd darganfod atebion i gwestiynau sydd i’w weld yn anodd.’ Wrth iddi ddefnyddio’r dulliau, roedd ei sgiliau deallusol yn datblygu ynghyd â’i gwybodaeth o rifau newydd. Dwedodd hi fod y dull yn helpu hi i ddysgu ei thablau gan fod angen gweithio allan lluosrifau i ddarganfod yr atebion.

Mae’n bwysig ystyried bod pob disgybl yn dysgu mewn ffyrdd gwahanol. Daw Estrada (Kate, 2014) i’r casgliad “If a child can’t learn the way we teach, maybe we should teach the way they learn”. Felly trafodwyd gyda Mari i weld yn union beth sydd yn ei helpu ac annog ei dysgu hi er mwyn sicrhau llwyddiant. Hyd yn oed ei bod yn mwynhau sesiynau gweithredol megis addysg gorfforol, pan mae’n dod i adolygu neu ganolbwyntio, mae’n well ganddi hi fod mewn tawelwch. Soniodd bod ei sylw yn cael ei thynnu’n hawdd mewn awyrgylch uchel felly hoffa Mari adolygu yn dawel ac yn annibynnol yn y dosbarth. Er mwyn profi hwn, rhoddwyd brawf mathemateg pen i’r dosbarth ar bob Ddydd Mawrth. Yn yr ail wythnos addysgu, cafodd Mari 7/10 o farciau yn gywir. Yn ystod y prawf yma roedd unigolion yn swnllyd a dwedodd Mari nad oedd hi’n gallu canolbwyntio’n llwyr. Pythefnos wedyn, symudwyd y disgyblion i ffwrdd o’i ffrindiau, i sicrhau tawelwch wrth wneud y prawf. O ganlyniad, gwelwyd fod canlyniadau Mari wedi gwella wrth iddi hi ennill 9/10 o farciau sy’n golygu cynnydd o 20%. Gwelir atodiad 6.  Ond mae rhai disgyblion yn hoffi gweithio gyda sŵn cefndirol. Awgryma Skilliocorn (2016) “steady background noises… can help prevent you getting distracted by making all the other noises less noticeable.” 

Y diwrnod canlynol trafodwyd gyda Mari am ei hoff agwedd fathemategol. Dwedodd ei bod wrth ei bodd ar wneud profion sydd yn ymwneud â’r byd tu allan megis mesur tymheredd oherwydd mae hi’n ei wneud gyda’i mam yn y tŷ. 
‘Wrth ymchwilio i’w hamgylchedd mae plant yn defnyddio eu synhwyrau, sef gweld, clywed, blasu, teimlo, ac arogli, er mwyn gwneud synnwyr o’u byd’. (Betram a Pascal, 2010) Mae Mari yn hoffi gweithio gyda’i ffrindiau i wneud arbrofion tu allan felly roedd angen iddi hi sicrhau ei bod yn mesur y tymheredd dwywaith pob dydd am dri diwrnod. Aeth hi ati i gofnodi’r tymheredd ar siart gan ei bod yn ffordd weladwy o weld y gwahaniaeth a dwedodd ei bod yn mwynhau creu siartiau. Gwelir atodiad 7. Yr oedd hi’n datblygu’r agwedd o hunanreolaeth trwy wneud yr arbrawf yn annibynnol. Datblygodd ei sgiliau corfforol a deallusol trwy ddefnyddio’r offer i gynnal yr arbrawf a dysgu’r mannau gorau i ddefnyddio’r thermomedr, megis yn y cysgod neu lle mae’r haul yn gwenu. Nid yn unig darganfod y tymheredd ond roedd Mari yn arbennig o dda yn ateb cwestiynau a gweithio allan y gwahaniaeth rhwng tymheredd. Gwelir atodiad 8.  Dwedodd hi fod defnyddio llinell rhif yn ddefnyddiol iawn gan ei bod yn ffordd weledol o ddarganfod yr atebion. Mae defnydd o wrthrychau, yn ôl Piaget (Ojose, 2005) yn hanfodol. Dywed ‘students’ use of materials helps to build their mathematical confidence by giving them a way to test and confirm their reasoning.’ 
Rhoddwyd cyfarwyddiadau i Mari i dynnu ffotograffau o’r hyn sy’n cynorthwyo ei dysgu. Gwelir o fewn atodiad 9 bod posteri wedi eu gosod ar y wal sy’n cynnwys y tablau hyd at dabl deuddeg. Credodd Mari fod hwn yn ddefnyddiol iawn i’w helpu gyda chwestiynau anodd pan yr oeddent yn y dosbarth yn gwneud symiau lluosi. Gwelwyd ar y map creodd Mari, sef atodiad 4 rhan 4, bod rhifau wedi eu peintio ar lawr yr iard chwarae; Yr oeddent yn chwarae’r gêm hopscotch ac yn camu ar y lluosrifau neu’r rhifau cysefin gan ei bod yn ffordd hwylus o ddysgu mathemateg ac yn cyfateb gyda’r cwricwlwm. Datgana Cwricwlwm Cymru (2016) dylai plant blwyddyn 6 ‘gwybod y rhifau cysefin sy’n llai nag 20’ ac ‘adnabod lluosrifau hyd at 10’. 
Cynnydd iaith ar gyfer y Dyfodol
Gwelwyd o’r ymchwil taw geirfa a threigladau oedd y targed fwyaf i Mari weithio arno, felly credwyd bod darllen cilyddol yn strategaeth darllen arall fyddai’n gweithio’n effeithiol iddi hi, yn enwedig ar ôl magu ei hyder o ddarllen dan arweiniad. Ond gellir cytuno i raddau â Woods (Gamble, 2013) wrth iddo nodi ‘Reading can change your life… but it must be reading you do for yourself, at your own pace, in your own way, and that has a bearing on your own background, interests, values, beliefs and aspirations.’ Mae hyn yn cefnogi’r hyn mae Donaldson (2015) yn sôn am drwy nodi ‘mae dysgwyr yn ganolog i bopeth a wnawn’ ond nad yw darllen cilyddol, neu ddarllen dan arweiniad, pob tro yn rhoi’r cyfle yma i’r disgyblion ddewis, gan efallai bod diddordebau gwahanol gan aelodau o’r grŵp. Mae sgaffaldiau i’w gweld yn fwy amlwg erbyn nawr gan fod y dysgwyr yn darllen yn annibynnol, gyda’r athro yn camu nôl. Noda Cwricwlwm Cymru (2016) dylai’r disgyblion ‘darllen fel unigolyn a chydag eraill, e.e. darllen mewn parau, darllen mewn grwp dan arweiniad, darllen ar y cyd’ felly byddent yn gweithio gyda’i gilydd ac yn annibynnol i ddarllen y llyfr. Caiff yr aelodau rolau gwahanol er mwyn arwain y trafod, sef y rhagfynegydd, holwr, crynhöwr a’r eglurwr. 
Trafoda Biddulph (2002) bod y math yma o ddarllen yn darparu’r cymorth i blant siarad, darllen a meddwl eu ffordd trwy’r testun. Mae trafod a gweithio fel grwp yn rhan hanfodol o ddarllen cilyddol, fel sonia Dowhower (Biddulph, 2002) ‘literacy develops best through social interaction and dialogue with others’. Gallai fod yn fuddiol iawn ar gyfer Mari i helpu ei sgiliau canolbwyntio gan nad oeddi hi’n canolbwyntio’n dda gyda phobl yn siarad yn y cefndir, ac mae’n ffordd o ddatblygu ei sgiliau cymdeithasol, yn ôl y model ASG. Gall ddarllen cilyddol datblygu ei hunan- reolaeth wrth iddi gymryd rôl yn annibynnol. Efallai fel ffordd ymlaen gellir dosbarthu’r llyfrau ‘Ditectif geiriau’ fel y testun ar gyfer darllen cilyddol gan eu bod yn paratoi’r disgyblion ar gyfer y profion cenedlaethol. Llyfrau darllen a deall yw'r rhain sy’n gosod cwestiynau yn yr un fformat â’r profion er mwyn rhoi cipolwg i Mari a’r disgyblion sut fydd yn brawf yn edrych. 
Gan fyddai darllen cilyddol yn dasg newydd i Mari, byddai efallai’n syniad da i roi adnoddau ar y byrddau fel cymorth. Adnoddau megis cardiau gydag atebion posib i gwestiynau Tacsonomeg Barrett sef dealltwriaeth lythrennol, ad-drefnu, dod i gasgliadau, gwerthuso a gwerthfawrogi. Trafoda Gamble (2013, t. 53) hwn yn ei llyfr trwy nodi ‘Inexperienced groups will, however, need to have ways of working and expectations made clear… short tasks may be set and prompts given to aid discussion.’ 
Mae’r dull cwestiynu Tacsonomeg Barrett yn gallu bod yn ffordd ymlaen effeithiol gan fod y cwestiynau yn llawer mwy perthnasol i’r llyfr i gymharu â Thacsenomeg Bloom. Mae’r cwestiynau yn fwy manwl sydd yn caniatau i’r athro gasglu’r wybodaeth gywir wrth y disgyblion.  

Yn flynyddol, caiff Cwis Llyfrau Cymru ei gynnal gan yr Adran Llyfrau Plant, lle mae disgwyl i ddisgyblion Blwyddyn 5 a 6 drafod llyfrau o’r rhestr darllen sydd wedi ei gosod. Mae’r llyfrau yn rhai heriol iawn sy’n ffordd arbennig o brofi ei sgiliau darllen a datblygu ei geirfa. Bydd yn rhaid iddi hi drafod y llyfrau yma felly byddai cymryd rhan mewn sesiynau darllen cilyddol yn ymarfer da iawn iddi gael y profiad. Mae’r rhestr ddarllen yn cynnwys amrywiaeth o lyfrau megis ‘Dilyn Caradog’ a ‘Rhyw Ddrwg yn y Caws’ sydd yn berthnasol iawn i lawer o blant sydd â diddordebau gwahanol. 

Cynnydd mathemateg ar gyfer y Dyfodol
Trafoda Liebeck (Taylor, 2014) ei theori sef ‘ELPS’ sy’n sefyll am brofiadau, iaith, lluniau a symbolau. Mae’n bwysig i roi’r profiadau uniongyrchol i Mari fel ei bod hi yn gallu cysylltu’r gwaith gyda bywyd go iawn. Mae’n bosib gall Mari fesur y tymheredd mewn amrywiaeth o amgylcheddau gan ddefnyddio’r offer angenrheidiol megis thermomedrau. Er mwyn ceisio cryfhau ei sgiliau lluosi, gellir mynd ar daith i siopau fel ei bod yn cael y profiad o ddefnyddio arian yn y byd go iawn. Gwelir o ystadegau’r Llywodraeth Cymru (2017) ‘Enillodd mwy o fechgyn na merched sgôr safonedig o fwy na 115 dros bob grŵp blwyddyn. Roedd bwlch o 4.1 pwynt canran rhwng merched a bechgyn.’ Dengys hyn fod bechgyn wedi perfformio’n well ‘na’r merched sydd felly’n golygu bod angen i’r merched gwella ei sgôr. Dwedodd Mari ei bod hi’n mwynhau sesiynau gweithredol felly gellir dewis gweithgareddau sydd o ddiddordeb iddi hi er mwyn codi ei marciau a datblygu ei sgiliau o bosib. Mae’n bwysig bod y gweithgaredd o ddiddordeb iddi, fel honna Athey (2007) ‘mae ar blant wir angen dilyn eu diddordebau’ er mwyn gweld gwelliant a mwynhad. 
Mae defnyddio’r iaith gywir yn bwysig o fewn mathemateg, creda Liebeck (Taylor, 2014) gan ei bod yn caniatáu i’r disgyblion drafod y gwaith gydag oedolyn. Mae’n bwysig i Mari drafod yr hyn nad ydyw’n deall. Awgryma Miles (2018) bod disgyblion yn adnabod geiriau yn barod sydd ag ystyr gwahanol i’r cyd-destun mathemategol. Maen nhw wedyn yn darllen y cwestiwn yn hollol anghywir oherwydd y problemau ieithyddol, a gellir hyn fod yn un o’r prif resymau nad yw Mari pob tro yn perfformio’n arbennig. Er mwyn sicrhau bod Mari yn defnyddio’r termau cywir, gellir cynnal sesiwn ar derminoleg fathemategol unwaith yr wythnos er mwyn adolygu ac ymarfer. Mae’r ‘P’ o fewn ELPS yn sefyll am luniau felly awgryma Liebeck i ddefnyddio lluniau i’w helpu i ddeall y cyd-destun. 
Y dull defnyddiol arall i helpu plant i ddysgu mathemateg yw’r dull cysylltiol lle mae’r athro yn tynnu ar brofiadau’r disgyblion i wneud y dysgu’n fwy perthnasol iddyn nhw. Dwedodd Mari nad ydyw pob tro yn mwynhau mathemateg felly er mwyn ei wneud yn berthnasol iddi hi, mae’n bwysig i ddangos sut gallai ddefnyddio o fewn bywyd go iawn. Trafoda Haylock (2014) ‘Mathematics is a lifeless and purposeless subject if we do not also learn to apply this knowledge and all the skills, concepts and principles.’

Creda nad oes ddigon o bwyslais ar ddefnyddio technoleg yn y sesiynau mathemateg o fewn Ysgol X. Pwysleisia Donaldson (2015) mewn un o’i ddibenion fod dylai plant fod yn ‘ddysgwyr uchelgeisiol, galluog sydd yn defnyddio technolegau digidol yn greadigol i gyfathrebu a dod o hyd i wybodaeth a’i dadansoddi’. Gall Mari geisio creu ffilm o’r broses mesur tymheredd trwy ddangos yn glir yn y fideo sut mae’r tymheredd yn cynyddu neu ostwng. Mae felly’n cyfateb â’r hyn ddatgana’r Fframwaith Cymhwysedd Digidol (2016) sef ‘dewis a chyfuno ystod o destun, delwedd, sain, animeiddiad a fideo i sicrhau canlyniad at ddiben penodol’. Ffordd arall i gyfuno technoleg yw gall Mari greu graffiau er mwyn dadansoddi’r tymereddau wnaethant gasglu. Trafoda Ibid (Nickson, 2004, t.129) yr oedd y defnydd o gyfrifiaduron i wneud graffiau yn ffordd fwy effeithiol o wella sgiliau dehongli’r disgyblion i gymharu na’i wneud ar bapur.  

I gasglu, gwelwyd bod defnydd o’r adnoddau mwyaf perthnasol yn hynnod o bwysig wrth addysgu yn yr ysgol gynradd. Efallai trwy ddefnyddio’r dull mosaig o gasglu’r tystiolaeth cynradd wrth y disgyblion, byddwn yn wynebu byd lle mae pob disgybl yn cyflawni i’w llawn botensial.  

